ອັດຕາການວ່າງງານ ໃນສະຫະລັດ ຫຼຸດລົງ ແຕ່ການວ່າຈ້າງຄົນງານໃໝ່ ຍັງຊັກຊ້າຢູ່ (ວີດິໂອ)
ສະຫະລັດ​ເວົ້າ​ວ່າ ຕະຫຼາດ​ແຮງ​ງານ​ຂອງ​ຕົນ ດີ​ຂຶ້ນອີກ​ໃນ​ເດືອນ​ສິງຫາ ແລະ​ນາຍ​ຈ້າງ​ກໍ​​ໄດ້​ເພີ່ມ​ ໜ້າ​ວຽກ​ຂຶ້ນອີກ 169,000 ວຽກ ແຕ່ກໍຍັງນ້ອຍຢູ່.
WASHINGTON — ສະຫະລັດເວົ້າວ່າ ຕະຫຼາດແຮງງານຂອງຕົນ ດີຂຶ້ນອີກໃນເດືອນສິງຫາ ຄື ອັດຕາການວ່າງງານໄດ້ຫຼຸດລົງ ສູ່ຈຸດຕໍ່າສຸດ ນັບຕັ້ງແຕ່ທ້າຍປີ 2008 ມາ ແລະນາຍຈ້າງກໍໄດ້ ເພີ່ມໜ້າວຽກຂຶ້ນອີກ 169,000 ວຽກ ລັດຖະບານເວົ້າເມື່ອວັນສຸກຜ່ານມາວ່າ ອັດຕາການວ່າງງານ ເມື່ອເດືອນຜ່ານມາ ໄດ້ຫຼຸດຕໍ່າລົງມາຢູ່ໃນລະດັບ 7 3 ເປີເຊັນ ຈໍານວນໜ້າວຽກໃໝ່ໃນເດືອນສິງຫາສະແດງໃຫ້ເຫັນວ່າ ເສດຖະ ກິດຂອງສະຫະລັດ ຊຶ່ງເປັນເສດຖະກິດທີ່ໃຫຍ່ທີ່ສຸດຂອງໂລກ ກໍາລັງກ້າວໜ້າ ແຕ່ກໍເປັນໄປໃນລະດັບປານກາງ ແລະບໍ່ໄວເທົ່າ ຊ່ວງຕອນຕົ້ນຂອງປີ 2013 ນີ້ ໃນລາຍງາຍໃໝ່ລ່າສຸດຂອງຕົນນັ້ນ ລັດຖະບານສະຫະລັດ ຍັງໄດ້ປັບໂຕເລກໜ້າວຽກ ສໍາລັບເດືອນມິຖຸນາ ແລະກໍລະກົດ ລົງ ໂດຍກ່າວວ່າ ລວມກັນແລ້ວ ໄດ້ມີການເພີ່ມວຽກ ໃສ່ທັງສອງເດືອນນັ້ນ ໜ້ອຍກ່ວາທີ່ໄດ້ຕິລາຄາໃນເມື່ອກ່ອນ ເຖິງ 74,000 ໜ້າວຽກ ທ່ານ Mark Vitner ນັກເສດຖະສາດອາວຸໂສ ປະຈໍາ Wells Fargo – ຊຶ່ງເປັນນຶ່ງໃນ ທະນາຄານທີ່ໃຫຍ່ທີ່ສຸດຂອງປະເທດ ບອກວີໂອເອວ່າ ການເຕີບໂຕຂອງໜ້າວຽກ ແມ່ນ ຍັງໜ້າຜິດຫວັງຫຼາຍຢູ່ ແຕ່ຢ່າງໃດກໍຕາມ ເສດຖະກິດສະຫະລັດ ກໍກໍາລັງດີຂຶ້ນ ການເຕີບໂຕຂອງໜ້າວຽກທີ່ຂ້ອນຂ້າງອ່ອນແອນັ້ນ ອາດສ້າງຄວາມຫຍຸ້ງຍາກ ໃຫ້ແກ່ ການຕັດສິນໃຈຂອງທະນາຄານກາງຂອງປະເທດ ກ່ຽວກັບເສດຖະກິດຂອງປະເທດ ບັນດາຜູ້ຮ່າງນະໂຍບາຍ ທີ່ທະນາຄານກາງສະຫະລັດ ກໍາລັງຊັ່ງຊາວ່າ ຄວນຈະຢຸດເຊົາຊື້ຫຼັກຊັບ ຈໍານວນ 85 ພັນລ້ານໂດລ່າຕໍ່ເດືອນ ທີ່ພວກເຂົາ ເຈົ້າໄດ້ເຮັດມາຕະຫຼອດ ເພື່ອທຸ່ມເງິນ ຫຼາຍຂຶ້ນ ເຂົ້າໃສ່ໃນເສດຖະກິດຂອງປະເທດນັ້ນ ເພື່ອຊຸກຍູ້ການຟື້ນຕົວຄືນນັ້ນ ຫຼືບໍ່? ທະນາຄານກາງໄດ້ເວົ້າວ່າ ຕົນອາດຈະເລີ່ມຕັດການຊື້ລົງເທື່ອລະຂັ້ນ ໃນປີນີ້ ແລະໃຫ້ສິ້ນສຸດລົງພາຍໃນກາງປີ 2014 ບັນດາຜູ້ຮ່າງນະໂຍບາຍ ມີກໍານົດຈະພົບປະກັນໃນສອງອາທິດຕໍ່ໜ້ານີ້ ແລະອາດສັ່ງໃຫ້ຕັດລົງພໍເຖິງເວລານັ້ນ ຫຼືລໍຖ້າເບິ່ງ ລາຍງານດ້ານເສດຖະກິດຕື່ມອີກ ກ່ອນຈະເຮັດຫຍັງລົງໄປນັ້ນ